เช้านี้กรุงเทพมหานครและปริมณฑลอากาศดีต่อเนื่อง ค่าฝุ่นอยู่ในเกณฑ์มาตรฐานทุกพื้นที่ ขณะที่ภาคเหนือค่าฝุ่น PM 2.5 และ PM 10 ยังเพิ่มสูงขึ้น
เช้านี้กรุงเทพมหานครและปริมณฑลอากาศดีต่อเนื่อง ค่าฝุ่นอยู่ในเกณฑ์มาตรฐานทุกพื้นที่ ขณะที่ภาคเหนือค่าฝุ่น PM 2.5 และ PM 10 ยังเพิ่มสูงขึ้น          นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์ฝุ่นละออง PM 2.5 ในพื้นที่กรุงเทพมหานครและปริมณฑลวันนี้ 17 กุมภาพันธ์ 2563 ปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 9 - 24 ไมโครกรัมต่อลูกบาศก์เมตร ภาพรวมปริมาณฝุ่นละอองลดลงเกือบทุกพื้นที่จากเมื่อวานนี้ 16 กุมภาพันธ์ 2563 อยู่ในเกณฑ์มาตรฐานที่กำหนดทุกพื้นที่ เนื่องมีลมในหลายพื้นที่ต่อเนื่องตั้งแต่เมื่อวานจนถึงขณะนี้ ความเร็วสูงสุด 13 กิโลเมตรต่อชั่วโมง ทำให้ฝุ่นละอองกระจายตัวได้ดีและไม่เกิดการสะสม แม้สภาพการจราจรหนาแน่นในบางเส้นทางแต่เคลื่อนตัวได้ดี โดยอยากให้ประชาชนหลีกเลี่ยงไปใช้รถสาธารณะแทนรถยนต์ส่วนบุคคลช่วงวิกฤติฝุ่นละอองขณะที่สถานการณ์หมอกควันภาคเหนือ 9 จังหวัดวันนี้ 17 กุมภาพันธ์ 2563 คุณภาพอากาศมีปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 51 - 102 ไมโครกรัมต่อลูกบาศก์เมตร และค่าฝุ่นละออง ขนาดไม่เกิน 10 ไมครอน (PM 10) ตรวจวัดได้ระหว่าง 67 - 132 ไมโครกรัมต่อลูกบาศก์เมตร ภาพรวมแนวโน้มค่าฝุ่นละอองเพิ่มสูงขึ้นในหลายทุกพื้นที่จากเมื่อวานนี้ 16 กุมภาพันธ์ 2563 โดยค่าฝุ่น PM 2.5 และ PM 10 สูงขึ้นในระดับสีแดง 2 พื้นที่บริเวณ ต.จองคำ อ.เมือง จ.แม่ฮ่องสอน และ ต.บ้านต๋อม อ.เมือง จ.พะเยา หลังพบจุดความร้อน (Hotspot) จำนวนมากจากการเผาในที่โล่ง และพบค่าฝุ่นอยู่ในระดับสีส้มอีก 15 พื้นที่ โดยยังพบปัญหาไฟป่าหมอกควันที่เกิดจากการเผาในที่โล่งอยู่ จึงขอความร่วมมือประชาชน งดเผาเชื้อเพลิงทั้งในที่โล่งและในป่า หากพบเห็นการเผาหรือเกิดไฟป่าโปรดแจ้งสายด่วน 1362